DA Den Europæiske Unions Tidende C 304/23

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 304/12

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»UVA DI PUGLIA«

EF-Nr.: IT-PGI-0005-0653-11.10.2007

BGB ( X ) BOB ( )

1. Betegnelse:

»Uva di Puglia«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 1.6: Frugt, grøntsager og korn, også forarbejdet

3.2. Beskrivelse af produktet med betegnelsen »Uva di Puglia»:

»Uva di Puglia« BGB er forbeholdt spisedruer af sorten Italia b., Victoria b., Regina b., Michele Palieri n., Red Globe rs., der er produceret i det i punkt 4 afgrænsede område, og som tilhører salgskategorierne »Ekstra« og »Prima«.

Ved afsætning har spisedruerne følgende egenskaber: hele klaser vejer mindst 300 g; afhængig af sorten skal druernes størrelse mindst være: Victoria 21 mm, Regina 15 mm, Italia, Michele Palieri og Red Globe (diameter på midten) 22 mm; farven for sorterne Italia, Regina og Vittoria er lys strågul, for sorten Michele Palieri intens fløjlsagtig sort og for sorten Red Globe gylden rosa; druernes saft har en Brix-værdi på mindst 14° for sorterne Italia, Regina og Red Globe, mindst 13° for Victoria og Michele Palieri. Forholdet mellem Brix-grader og totalt syreindhold må ikke være under 22 for alle sorterne.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Alle dyrknings- og plukningsfaser for »Uva di Puglia« skal foregå i det afgrænsede geografiske produktionsområde.

3.6. Særlige regler vedrørende udskæring, rivning eller emballering osv.:

Hver emballage skal være forseglet (ved hjælp af net, påsætning af lukkesegl på poser og gennemsigtige og perforerede emballager). Følgende emballeringsformer anvendes: Kasser à 5 kg nettovægt; kasserne kan være af pap, træ, krydsfiner, plast. Små papkasser à 2 — 2,5 — 3,0 kg nettovægt. Kurve af 2,0 — 1,5 — 1,0 — 0,750 — 0,5 kg nettovægt; de kan være af polypropylen, polyethylen eller sammensat af plast, træ og pap. Poser (af polypropylen, polyethylen eller sammensat af plast, træ og pap) à 0,5 — 1,0 kg nettovægt. Emballeringen skal foregå i det i punkt 4 afgrænsede område for at undgå, at transport og for megen håndtering beskadiger druerne og ændrer deres helhed og farve. Spisedruer skal emballeres således, at de er rimeligt beskyttede.

3.7. Specifikke mærkningsregler:

Hver emballage skal foruden betegnelsens logo og EU-logoet på samme side være forsynet med følgende oplysninger anført med bogstaver, som er let læselige, ikke kan udviskes og er synlige udefra: drueproducentens og emballeringsvirksomhedens navn og adresse eller logo eller identifikationskode samt oplysninger vedrørende lovkrav.

Logoet skal nøje overholde bogstavernes proportioner ifølge nedenstående billede.

Logoet kan dog forstørres eller formindskes.

Logoet med BGB-betegnelsen anføres på selvklæbende mærkater af varierende diameter.

4. Præcis afgrænsning af det geografiske område:

Produktionsområdet for »Uva di Puglia« omfatter alle områder beliggende 330 m over havet i kommunerne i provinserne Bari, Barletta-Andria-Trani, Brindisi, Foggia, Taranto og Lecce.

5. Forbindelse til det geografiske område:

5.1. Det geografiske områdes egenart:

Produktionsområdet for »Uva di Puglia« er kendetegnet ved ideelle jordbunds- og klimaforhold til druedyrkning: jorden er middelsvær skeletjord med rigelig kulstof- og kalksten foruden kalium, kalcium og magnesium. Klimaet, der også er mildt om vinteren, påvirkes gunstigt af Adriaterhavet og vindene fra Murgia-bakkerne. Den ringe nedbør forår og sommer suppleret af en velafmålt kunstvanding, områdets mange solskinstimer og de moderate vinde opfylder alle vinplantens behov. Puglias højtspecialiserede vindyrkere har i tidens løb lige til i dag videregivet deres færdigheder og kendskab med hensyn til dyrkning, håndtering og emballering af druer, således at produktet har bevaret de kvalitetsmæssige egenskaber.

5.2. Produktets egenart:

»Uva di Puglias« omdømme hænger sammen med den omfattende produktion og store eksport, og det er grunden til, at betegnelsen ofte nævnes i bøger, undersøgelser og artikler i vinbranchens tidsskrifter. »Uva di Puglia« er den mest producerede drue i Italien og den mest eksporterede til udlandet. »Uva di Puglia« udmærker sig ved klasens smukke udseende og ensartethed, skindets mørke og blanke farve og druernes knasende sprødhed. Det er egenskaber, der kan henføres til produktionsområdets egnethed til vindyrkning og vindyrkernes høje grad af specialisering.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

»Uva di Puglias« anseelse skal ses i en historisk og økonomisk kontekst, som der findes vidnesbyrd om i slutningen af 1800-tallet. Dengang var »Uva di Puglia« af en sådan beskaffenhed, at den trods lange transporttider og produktets letfordærvelighed, som var de største begrænsende faktorer for eksport, og til forskel fra andre druer besad en større evne til at bevare sine egenskaber, ankom i god stand på også de udenlandske markeder, som for eksempel det tyske marked. Her skal særligt nævnes foregangsmanden Sergio Musci, som i 1869 fra Bisceglie (Bari) afsendte den første ladning af spisedruer fra Puglia til Milano, Torino og Bologna, og Francesco De Villagomez, som også var fra Biesceglie, der i 1880 startede med at afsende spisedruer fra Puglia til Tyskland.

I årenes løb har produktionen af »Uva di Puglia« været støt stigende og sideløbende hermed også eksporten ifølge det italienske institut for udenrigshandel (I.C.E), og produktet er således på de internationale markeder blevet et varemærke for produktionsområdet. Allerede i 1940'erne afsendtes fra de produktionsområder, der er velegnet til dyrkning af »Uva di Puglia«, dagligt hundredvis af jernbanevogne med druer. Eksporten af »Uva di Puglia« tegnede sig i 1975 for 62,4 % af produktionen af italienske spisedruer, der var rettet mod udlandet, 52,7 % i 1980 og 74,1 % i 1985. Det er med baggrund i den omfattende produktion og store eksport, at »Uva di Puglia« ofte nævnes i bøger, undersøgelser og vinbranchens tidsskrifter. I den forbindelse kan det være interessant at nævne billederne i publikationen »Table Grapes«, som Organisationen for Økonomisk Samarbejde og Udvikling (OECE) i 1979 offentliggjorde i serien “International Standardisation of Fruit and Vegetables”. Heri ses billeder af kasser fyldt med druer, hvorpå der er tydelige henvisninger til Puglia.

Den omfattende produktion og eksport vidner også om det perfekte samspil, der findes mellem det geografiske områdes enestående egnethed til vindyrkning og landbrugernes specialisering. Det har resulteret i produkter af høj kvalitet, hvilket i voksende grad bekræftes af såvel de italienske som de udenlandske forbrugere. Allerede fra begyndelsen af 1900-tallet findes der klare henvisninger til områdets egnethed til vindyrkning og vindyrkernes specialisering i spisedruer. Da Vivarelli i 1914 sammenfattede situationen i Puglia, fremhævede han klimaets og jordens særlige egenskaber og indstillingen hos vindyrkerne, »som har forstået vigtigheden af ikke at forsømme særlige behandlinger i dyrkningen…«. Det er metoder, som den dag i dag kommer til udtryk i evnen til at udføre præcist og nøjagtigt arbejde ved håndkraft på skud og klaser og deres frigørelse fra blade og skud, anbringelse af skuddene, så de får det rette lysindfald. Det er arbejdsgange, som fremmer optimal vækst og modning af druen og resulterer i mindre forekomst af skimmelsygdomme og længere holdbarhed. »Uva di Puglias« har derfor en historisk betydning, som ikke bare bevises af en stadig voksende efterspørgsel på det nationale og de udenlandske marked, men endog anerkendelse fra vinavlere i andre produktionsområder.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

Den konsoliderede udgave af varespecifikationen kan ses:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller

direkte på ministeriets websted (http://www.politicheagricole.it) ved at klikke på »Qualità e sicurezza« (foroven til højre på skærmen) og derefter på »Disciplinari di Produzione all’esame dell’UE (regolamento (CE) n. 510/2006)«.

(1) EUT L 93 af 31.3.2006, s. 12.